Document ID: 32014R0315

REGOLAMENT TAL-KUNSILL (UE) Nru 315/2014
tal-24 ta' Marzu 2014
li jemenda r-Regolament tal-Kunsill (UE) Nru 43/2014 fir-rigward ta’ ċerti limiti ta’ qbid
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-limiti ta’ qbid għaċ-ċiċċirell fl-ilmijiet tal-Unjoni fiż-żoni ICES IIa, IIIa u IV ġew stabbiliti għal żero fl-Anness IA tar-Regolament tal-Kunsill (UE) Nru 43/2014 (1), sakemm jasal il-parir tal-Kunsill Internazzjonali għall-Esplorazzjoni tal-Baħar (ICES).
(2)
Il-parir tal-ICES dwar l-istokk sar disponibbli mill-21 ta’ Frar 2014, u issa huwa possibbli li jiġi stabbilit TAC għaċ-ċiċċirell f’din iż-żona, li hija mqassma f’seba’ żoni ta’ amministrazzjoni sabiex jiġi evitat it-tnaqqis lokali.
(3)
L-opportunitajiet tas-sajd għall-bastimenti tal-UE fl-ilmijiet tan-Norveġja u tal-Faeroe u għall-bastimenti tan-Norveġja u tal-Faeroe fl-ilmijiet tal-Unjoni, u l-kondizzjonijiet ta’ aċċess għar-riżorsi tas-sajd fl-ilmijiet ta’ xulxin huma stabbiliti kull sena fid-dawl ta’ konsultazzjonijiet dwar id-drittijiet tas-sajd li jsiru b’konformità mal-ftehimiet bilaterali dwar is-sajd man-Norveġja (2) u l-Gżejjer Faeroe (3), rispettivament. Sakemm jiġu konklużi dawk il-konsultazzjonijiet dwar l-arranġamenti għall-2014, ir-Regolament (UE) Nru 43/2014 iffissa opportunitajiet tas-sajd provviżorji għall-istokkijiet tal-istokkafixx. Fit-12 ta’ Marzu 2014, ġew konklużi l-konsultazzjonijiet man-Norveġja u l-Gżejjer Faeroe, inklużi dawk relatati mal-istokkafixx.
(4)
L-Anness IA tar-Regolament (UE) Nru 43/2014 għandu għalhekk jiġi emendat skont dan.
(5)
Il-limiti tal-qbid stipulati fir-Regolament (UE) Nru 43/2014 japplikaw mill-1 ta’ Jannar 2014. Id-dispożizzjonijiet ta’ dan ir-Regolament dwar il-limiti tal-qbid għandhom għaldaqstant japplikaw ukoll minn dik id-data. Tali applikazzjoni retroattiva hija mingħajr preġudizzju għall-prinċipji taċ-ċertezza legali u l-protezzjoni ta’ aspettattivi leġittimi peress li l-opportunitajiet tas-sajd ikkonċernati kienu ġew stabbiliti għal żero fir-Regolament (UE) Nru 43/2014. Billi l-modifika ta’ dan il-limitu ta’ qbid jaffettwa l-attivitajiet ekonomiċi u l-ippjanar tal-istaġun tas-sajd tal-bastimenti tal-UE, dan ir-Reglament għandu jidħol fis-seħħ immedjatament wara l-pubblikazzjoni tiegħu,
ADOTTA DAN IR-REGOLAMENT:
Artikolu 1
Emendi għar-Regolament (UE) Nru 43/2014
L-Anness IA tar-Regolament (UE) Nru 43/2014 huwa emendat skont it-test stipulat fl-Anness għal dan ir-Regolament.
Artikolu 2
Dħul fis-seħħ u applikazzjoni
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Marzu 2014.

Labels: 11
18
6